Carl Michael Ziehrer

 
Carl Michael Ziehrer (ka Karl Michael Ziehrer; 2. mai 1843 Viin – 14. november 1922 Viin) oli Austria helilooja. Ta komponeeris 23 operetti ja burlesk-operetti, samuti vodeville ja "posse"'sid ning ligi 600 polkat, valssi ja marssi. Oli Johann Strauss II raevukamaid konkurente.
Õpingud ja karjääri algus.
Noorukina õppis ta isa mütsitöökojas ametit ning võttis ühtlasi klaveritunde. Õppis ka muusikateooriat Viini kuulsa muusikateoreetiku ja pedagoogi Simon Schehteri juures. Pidas klaverimängija ametit Josef Hassreiteri Dianabadi tantsukoolis, kus tema talenti märkas muusikakirjastaja Carl Haslinger, kes hiljem publitseeris nii Ziehreri kui ka Johann Strauss II loomingut. 19-aastaselt komponeeris tantsulugusid. Tema õpetajaks oli muusik ja helilooja Johann Emanuel Hasel, kes korraldas Ziehrerile esinemise novembris 1863 Dianabadi saalis Viinis-Leopoldstadtis.
Nähes poja huvi muusika vastu, saatis isa ta õppima Viini konservatooriumisse. 1863 debüteeris tantsuorkestri dirigendina. Oli juba sel ajal oma orkestriga vendade Strausside ainus arvestatav konkurent. Pidas Strausside tantsulugusid kohutavateks, mistõttu komponeeris ise tantsupidude ja salongiõhtute ilmestamiseks muusikapalu. 1865. aastal hakkas esinema Viini Gartenbaugebäude lillepidudel, kus kandis ette oma muusikapalu. Novembris 1867 nimetati ta Arbeiter-Bildungswerki kapellmeistriks.
Tunnustatud orkestrijuht.
1866. aastal kirjutas ta burlesk-opereti "Mahomed's Paradies" ("Muhamedi paradiis"), mis sai hea vastuvõtu osaliseks. Järgmise burlesk-operetini "Das Orakel zu Delfi" ("Delfi oraakel") jõudis aga alles kuue aasta pärast.
Aastatel 1870–1873 oli Ziehrer Austria-Ungari 55. ja aastatel 1875–1878 76. siseväerügemendi orkestri orkestrijuht ("Bandmaster"). 1873. aastal esines ta oma sõjaväeorkestriga Viini maailmanäitusel.
Asutas ajalehe Deutsche Musik-Zeitung, millest kujunes 19. sajandi lõpukümnenditel Austria mainekaim muusikaajakiri.
1878. aastal asutas tsiviilorkestri, võttes üle suurema osa Eduard Straussi orkestri muusikutest. Aastatel 1885–1894 juhatas Austria parimat sõjaväeorkestrit Hoch- und Deutschmeister Nr. 4, millega esindas 1893. aastal Austriat Chicago maailmanäitusel. Pärast kontserdireisi Ameerikasse esines 41 Saksamaa linnas ja Londonis. Pöördunud tagasi Viini, asutas uue orkestri, millega andis kontserte praktiliselt iga päev.
Operetihelilooja.
Tundis mõne aja pärast väsimust ja eemaldus Austria mägedesse. Seal pühendus operettide komponeerimisele. 1899. aastal esietendunud "Die Landstreicher" ("Hulkur") oli tohutult menukas, purustades kõik varasemad Straussi ja Karl Millöckeri operettide rekordid. Seda tükki mängiti ainuüksi Viinis üle 1500 korra. 1909 andis keiser Franz Joseph talle "Hofballmusikdirektor"'i aunimetuse; Ziehrer oli üldse viimane, kes selle nimetuse sai.
1910. aastal saatis ta oma orkestri laiali, kuid tegutses edasi Ferenc Lehári, Oscar Strausi ja Leo Falli kõrval Viini nõutuima külalisdirigendina. Koos Leháriga organiseeris vahetult enne Esimese maailmasõja puhkemist kõrge muusikalise standardiga orkestri, millest arenes hiljem välja Viini mainekas orkester – Viini filharmoonikud. 1914. aastal juhatas Austria-Ungari impeeriumi ajaloo viimasel õukonnaballil tantsuorkestrit.
Kuni Esimese maailmasõja esimeste aastateni komponeeris ta peamiselt Viini teatritele paarkümmend operetti ja lustimängu ("Singspiel"). Tema operetiloomingust nautisid eri aegadel suurt publikumenu "Ein tolles Mädel" ("Suurepärane tüdruk", Estonias 1918 "Tuisu-Triinu" nime all), "Die Liebes walzer" ("Kallis valss"), "Ball bei Hof" ("Õukonnaball"), "Ein Deutschmeister" ("Saksa meistrid"), "Der Fremdenführer" ("Giid"), "Der Schätzmeister" ("Hindaja") jt.
Praegusajal esitatakse tema teoseid harva, kuid "Die Landstreicher" on siiski ajaproovile vastu pannud ning ilmub aeg-ajalt saksa keelt kõnelevate maade teatrite mängukavva.
Isiklikku.
Ta oli alates 1881. aastast abielus populaarse operetiprimadonna Marianne Edelmanniga.
Esimese maailmasõjaga kaotas pinnase jalge alt ja kannatas meeleheitehoogude all. Suri unustuses ja vaesena.
Ziehrer on maetud Viini keskkalmistule kõrvuti teiste Austria kultuurielu suurkujudega.
Teoseid.
Teiste poolt lõpetatuna esitati postuumselt "Der verliebte Eskadron" (1930) ja "Deutschmeisterkapelle" (1958).